Foto: Index/FaH



"Hrvatski branitelji umiru 22 godine ranije od prosjeka“, dramatično je nedavno objavio ministar branitelja Tomo Medved. I svjesno lagao. Index je dobio dokument koji je Hrvatski zavod za javno zdravstvo izradio za Ministarstvo branitelja i još ga u rujnu 2016. godine uputio ministru Medvedu, koji ga otada skriva u javnosti i nastavlja manipulirati izjavama o smrtnosti, pobolijevanju i suicidima branitelja.



>> Medved kupuje 20.000 zastava, psihijatar Vukušić: "To je malouman potez"

>> Ministarstvo branitelja daje više od dva milijuna kuna za 20 tisuća zastava, trebaju im za pogrebe



Niža stopa mortaliteta

Iz dokumenta koji je potpisao Krunoslav Capak, ravnatelj Hrvatskog zavoda za javno zdravstvo, sasvim jasno proizlazi da su branitelji boljeg zdravstvenog stanja od opće populacije. Obrađujući podatke iz Registra branitelja i Registra umrlih, hospitalizacija i samoubojstva u desetogodišnjem razdoblju, HZJZ je došao do zaključaka koji su u potpunoj suprotnosti s onim što iznosi Medved i bliske mu braniteljske udruge.



Prema ovim znanstvenim rezultatima braniteljska populacija ima nižu stopu općeg mortaliteta nego opća muška populacija bez statusa branitelja. U prijevodu, veterani umiru manje nego oni koji nisu sudjelovali u ratu. U dokumentu se ne navodi koliko je točno stopa mortaliteta niža kod veterana, nego se samo navodi da "postoji statistički značajna razlika“.





Veterani imaju zdravija srca

Statistički značajnu razliku u HZJZ-u su pronašli i uspoređujući smrtnost od kardiovaskularnih bolesti. Razlika je opet u korist veterana. "Postoji statistički značajna razlika između opće populacije bez statusa branitelja i to na način da je niža stopa mortaliteta uzrokovana kardiovaskularnim bolestima kod braniteljske populacije“, stoji u dokumentu HZJZ-a dostavljenom Tomi Medvedu.



Što se tiče umiranja od malignih bolesti, što je još jedan od mitova kojima se posljednjih godina jako manipulira, predstavljajući veteransku populaciju kao posebno ugroženu tumorima, karcinomima i svim drugim malignim bolestima, i to se pokazalo kao potpuno neutemeljena tvrdnja. Prema nalazima HZJZ-a, nema nikakve razlike u obolijevanju od malignih bolesti između onih s braniteljskim statusom i običnih civila.

Ubijaju se jednako kao i civili

I posljednja, posebno osjetljiva i bolna tema, suicidi. "Analiza stopa mortaliteta uzrokovanog samoubojstvima pokazuje kako, prema dostupnim podacima, nema statistički značajne razlike između opće populacije bez statusa branitelja i braniteljske populacije“, stoji u dokumentu. Da bi bilo i Medvedu jasno ravnatelj HZJZ-a je to i pojasnio. "To bi značilo da su suicidi podjednako učestali kod braniteljske i opće muške populacije bez statusa branitelja“, napisao je Krunoslav Capak.



I što je Medved napravio s tim dokumentom koji raskrinkava sve laži kojima se političari i braniteljske udruge služe da bi iskamčili što više privilegija? Sakrio ga je i nastavio širiti mitove. Od ministra Medveda pokušali smo doznati zašto javnost nije obaviještena o ovome dokumentu koji jasno pokazuje da su veterani dobroga zdravlja, čak i boljeg od onih koji nisu sudjelovali u ratu te da suprotno uvriježenom mišljenju ne dižu ruku na sebe više nego drugi. Takvim nečim trebao bi se pohvaliti svaki ministar branitelja, no Medved uporno govori suprotno onome što su znanstvenici zaključili.

Tekst se nastavlja ispod oglasa

Lagali već u prvoj rečenici odgovora

Odgovor Ministarstva branitelja u najmanju je ruku neobičan. U njemu navode: "Ministarstvo hrvatskih branitelja je u rujnu 2016. godine od strane Hrvatskog zavoda za javno zdravstvo zaprimilo Radnu verziju Analize mortaliteta muške braniteljske populacije koja nije verificirana od strane Ministarstva zdravstva te se na njoj izričito navodi da se radi o radnoj verziji koja nije za objavu“, napisali su u prvoj rečenici odgovora na naš upit. I u prvoj rečenici odgovora lagali. Kako možete i sami provjeriti na dokumentu, nigdje ne piše da je riječ o radnoj verziji, ne spominje se verifikacija, niti se na ijednom mjestu upozorava da ona nije za objavu. Štoviše, u uvodu se navode metode kojima su podaci obrađivani i jasno se navodi da "osiguravaju valjanost analize“.



Znanstvenici upozoravaju i na potrebu razdvajanja populacije na borbeni i neborbeni sektor, pretpostavljajući da bi to moglo utjecati na rezultate. No takvo što političari uporno odbijaju.

Ostatak odgovora iz Ministarstva hrvatskih branitelja donosimo u cijelosti.



"Navedenu Analizu Ministarstvo je zatražilo s ciljem identificiranja ključnih bolesti od kojih umiru hrvatski branitelji te istraživanja odstupanja u pobolu u populaciji hrvatskih branitelja iz Domovinskog rata, radi izrade preventivnih programa za hrvatske branitelje utemeljenih na znanstvenim istraživanjima. Analiza mortaliteta muške braniteljske populacije uspoređuje podatke o pobolu hrvatskih branitelja s epidemiološkim podacima o pobolu opće populacije za vremensko razdoblje od 2003. do 2013. godine, ali ne sadrži zatražen prikaz podataka o pobolu i smrtnosti prema međunarodnoj klasifikaciji bolesti. Navedena Analiza, uz ostalu dokumentaciju koja sadrži podatke o zdravstvenom stanju populacije hrvatskih branitelja predmetom je rasprave i daljnjih analiza kod donošenja Nacionalne strategije za zaštitu i očuvanje zdravlja hrvatskih branitelja i stradalnika iz Domovinskog rata, kojoj je u Ministarstvu hrvatskih branitelja posvećena posebna pažnja.

Nepotrebni preventivni pregledi

Ministarstvo zdravstva i Hrvatski zavod za javno zdravstvo uz Ministarstvo hrvatskih branitelja aktivno sudjeluju u provedbi preventivnih sistematskih pregleda hrvatskih branitelja. Opće županijske bolnice i klinički bolnički centri uz suglasnost svakog pojedinog korisnika pregleda, medicinske nalaze o njegovom zdravstvenom stanju dostavljaju Hrvatskom zavodu za javno zdravstvo radi korištenja u istraživačke i znanstvene namjene.



HZJZ će na temelju medicinske dokumentacije prikupljene preventivnim sistematskim pregledima osigurati stvaranje jedinstvene baze o zdravstvenom stanju hrvatskih branitelja, izvršiti statističku obradu i analizu podataka prikupljenih pregledima, a Ministarstvu hrvatskih branitelja i Ministarstvu zdravstva dostaviti posebno izvješće o rezultatima dobivenim provedenim pregledima.



Po zaprimanju službenih podataka o rezultatima pregleda iste ćemo biti u mogućnosti interpretirati.



Podatke o smrtnosti među populacijom hrvatskih branitelja Ministarstvo iznosi temeljem vlastitih evidencija o umrlim hrvatskim braniteljima odnosno povećanju navedenog broja u svakoj kalendarskoj godini. U prvih šest mjeseci 2017. godine umrlo je 1.827 hrvatskih branitelja. Prema službenim podacima Matice umrlih i Ministarstva hrvatskih branitelja u 2016. godine umrla su 4.073 hrvatska branitelja.“

Dodvoravanje na račun bolesnih građana

Iz tog odgovora proizlazi da Ministarstvo branitelja nije bilo zadovoljno nalazima Hrvatskog zavoda za javno zdravstvo pa je potpuno suprotno njima odlučilo provoditi preventivne preglede, ne obazirući se na to što postojeći podaci pokazuju da za to nije bilo nikakve potrebe. Može se samo pretpostaviti razlog zbog kojeg su to učinili. Da bi se dodvorili veteranima koji tako preko reda obavljaju preglede na koje civili čekaju i mjesecima. I umiru više od veterana.